Gru-ongeluk in KZN: Koeëlgat in voertuig gevindDie ongelukstoneel (Foto: Verskaf) Daar is moontlik op die voertuig geskiet wat Dinsdagoggend op die N2 in Durban oor die pad gerol het. Só lui ŉ voorlopige ondersoek na die gru-ongeluk wat vroegoggend op die N2-snelweg tussen die Umgeni- en Inanda-pad in Durban plaasgevind het. Kapt. Raj Rooplal van die Durbanse eenheid vir die bekamping van ongelukke het Dinsdag aan eNCA gesê ŉ koeëlgat is ná die ongeluk in die ligkompartement van die voertuig gevind. “Ons aanvanklike ondersoek het daarop gedui dat daar moontlik ŉ menslike fout was wat tot die ongeluk kon lei. Ons het sedertdien die koeëlgat in die voertuig asook oorblyfsels van die koeël in die agterligkompartement van die voertuig ontdek. Die ondersoek slaan dus nou ŉ nuwe rigting in,” het Rooplal aan eNCA gesê. Kol. Thembeka Mbele, woordvoerder van die polisie, het bevestig dat die omstandighede wat die ongeluk kon veroorsaak het, nog ondersoek word. Mbele wou egter nie op die bewerings van die koeëlgat reageer nie. Maroela Media het vroeër berig sewe mense is dood toe die bestuurder van ŉ ligte voertuig met agt insittendes Dinsdag omstreeks 05:45 beheer oor die voertuig verloor en dit verskeie kere gerol het. Daar was geen ander voertuig in die ongeluk betrokke nie. By paramedici se aankoms op die toneel was die insittendes nog vasgekeer in die voertuig en hulle moes met meganiese reddingskake en ander hidrouliese gereedskap uit die voertuig uitgehaal word. Sewe van die agt insittendes is tydens die ongeluk dood. Die agtste insittende het ernstige beserings opgedoen en is deur paramedici behandel. Hy is per ambulans na die naaste hospitaal geneem vir verdere mediese behandeling.